procesul de globalizare. Unele puncte de vedere ale experţilor americani şi europeni

                  Economia internaţională este marcată de o multitudine de mutaţii de fond care remodelează ţesătura de interdependenţe pe baza cărora ea funcţionează. Dezvoltarea societăţii informaţionale şi adaptarea continuă a structurilor economice la modificările rapide ce au loc pe plan mondial plasează, practic, toate naţiunile într-un proces continuu de restructurare şi tranziţie. Două forţe principale, dinamice şi interdependente, conduc acest proces şi anume: adâncirea procesului de globalizare a economiei mondiale şi apariţia şi dezvoltarea aranjamentelor economice regionale.

                   Tendinţele de globalizare se manifestă în economia mondială pe mai multe planuri: al integrării sistemului internaţional de producţie, al integrării unor pieţe de mărfuri sau servicii, al convergenţei politicilor economice naţionale. Fenomenul globalizării influenţează şi mai mult rolul informaţiei ca resursă decisivă a dezvoltării economice în etapa actuală. Globalizarea este considerată drept procesul de întrepătrundere tot mai accentuată între economiile naţionale, experţii apreciind că ne îndreptăm spre un nou sistem economic mondial global, unde interdependenţa economică dintre ţări reprezintă elementul esenţial.

Puncte de vedere ale experţilor americani

Potrivit experţilor americani, creşterea la nivel mondial a interconectării dintre state, fapt reprezentat de expansiunea informaţiei, tehnologiei, capitalurilor, produselor şi serviciilor reprezintă o mega-tendinţă a globalizării spre care se îndreaptă lumea, apreciindu-se că maximul acestui proces se va produce în jurul anului 2020. 

Creşterea globalizării a fost accentuată în ultimii 20 de ani de liberalizarea economică produsă în India şi China, de colapsul URSS şi de revoluţia tehnologică şi informatică. Creşterea globală a interdependenţelor va conduce, însă, potrivit experţilor, la generarea unor convulsii economice şi culturale cu consecinţe politice importante. 

Va fi deosebit de dificil de stopat fenomenul de intrare în interdependenţă şi de conexiune a economiilor statelor lumii. Această interdependenţă va implica atingerea unor forme comune de realizare a afacerilor la nivel global şi existenţa unei pieţe economice fără graniţe. 

Cu toate acestea, procesul globalizării poate fi încetinit, nefiind ireversibil în toate componentele sale. Situaţia s-a ptrecut identic în perioada timpurie a globalizării, sfârşitul secolului al XIX-lea - începutul secolului XX, atunci când procesul de globalizare a fost stopat de o multitudine de războaie şi de o decădere globală a omenirii. O serie de caracteristici actuale ale globalizării cum sunt cooperarea economică şi liberalizarea economică şi politică pot fi afectate de apariţia unor conflicte locale sau regionale.

Experţii americani au analizat procesul de globalizare al Asiei, ajungând la concluzia că acesta va continua în următoarea perioadă, dar că va fi alterat în anumite caracteristici ale sale. Asia va acumula în următoarea perioadă un important capital financiar, experţii estimând acumulări de capital de 1.650 miliarde de dolari (China - 500 de miliarde, Japonia 850 - miliarde, Coreea de Sud 190 - miliarde, India - 120 miliarde etc). Deciziile luate de bancherii din Asia vor avea un impact deosebit pe pieţele financiare globale, inclusiv la Londra şi New York. Cu toate acestea, statele dezvoltate din Asia vor căuta să atingă un standard propriu al industriei şi nu vor adopta măsurile propuse de statele occidentale sau standardele lor internaţionale.

Creşterea participării forţei de muncă asiatice la dezvoltarea economiei globale, în special cea din China, India şi Indonezia, va conduce la apariţia unor probleme deosebite privind imigraţia, cu repercusiuni asupra Europei şi Americii de Nord.

Experţii americani consideră că este posibilă schimbarea caracterului globalizării într-un mod similar schimbării trăsăturilor capitalismului la începutul secolului XX:

- SUA vor rămâne un factor important al procesului de globalizare, în special în ceea ce priveşte piaţa de capital, tehnologia şi producţia de mărfuri;

- creşterea numărului de locuitori şi, implicit,  a celui de consumatori, în special în ţările în curs de dezvoltare, va conduce la adoptarea profilelor şi practicilor economice ale acestor state, potrivit propriilor culturi;

- progresul tehnologic şi dezvoltarea mondială vor obliga corporaţiile multinaţionale să pună în practică formule de lucru specifice ţărilor din care provin, căutând să nu lucreze în baza unei culturi unice mondiale;

- statele care au beneficii de pe urma globalizării vor fi în poziţia de a influenţa regulile acestui fenomen;

- va exista o opoziţie faţă de procesul de globalizare pe baza valorilor impuse de SUA, fapt care va genera mişcări de protest anti-americane în unele părţi ale globului.

Potrivit experţilor financiari, economia mondială va cunoaşte o creştere de peste 80% în anul 2020, faţă de anul 2000, iar Produsul Intern Brut va creşte cu aproximativ 50% în aceeaşi perioadă. Cu toate acestea, abisul dintre lumea industrială şi cea în curs de dezvoltare în ceea ce priveşte venitul pe cap de locuitor s-a triplat din 1960 până în anul 1993, ajungând de la 5700 de dolari la 15400 de dolari. În prezent, averea netă a celor 358 de miliardari ai lumii este egală cu venitul însumat a 45% dintre cei mai săraci oameni de pe glob, care sunt în număr de 2,3 miliarde. Dacă tendinţele actuale continuă şi nu sunt rapid corectate, diparităţile economice vor deveni din inechitabile - inumane şi din inacceptabile - intolerabile.

Deşi, în prezent, circa 2/3 din populaţia lumii este conectată la economia globală, până în anul 2020 beneficiile acestui proces nu vor fi globale. Experţii americani consideră că o mare parte a populaţiei mondiale va cunoaşte, totuşi, o prosperitate fără precedent, în statele sărace creându-se o pătură de mijloc care nu există în prezent. Pe o perioadă lungă de timp există potenţialul necesar pentru ca multe dintre ţările sărace de pe glob să fie atrase în procesul mondial al globalizării. State precum China şi India se vor afla în poziţii economice mult mai active decât cele din Europa precum şi Japonia, unde există structuri care se opun globalizării. Chiar şi state mai puţin dezvoltate precum Brazilia şi Indonezia pot depăşi economia europeană în ansamblul ei, până în anul 2020. Diferenţele vor fi date de structura de capital a acestor state, mai puţin sofisticată decât cea europeană sau a SUA şi de pieţele financiare care sunt mai puţin eficiente.

Procesul de globalizare poate fi, însă, stopat şi în aceste regiuni ale lumii. Două dintre posibilele cauze ale stopării globalizării sunt producerea unui conflict global major sau a unui atac terorist de mari proporţii, acţiuni care, potrivit opiniei experţilor, sunt mai puţin probabile. A treia cauză este de actualitate şi priveşte apariţia unei pandemii similare celei produse în perioada anilor 1918-1919. Această situaţie a impus guvernelor lumii cheltuirea de sume importante pentru sănătate şi cercetare medicală.

Cu toate că o serie de state din Asia vor avea procente de creştere economică spectaculoase, vor exista turbulenţe economice care vor afecta relaţiile internaţionale. O serie de pieţe, cum sunt cele din Mexic de la mijlocul anilor '90 şi din Asia de Sud-Est la sfârşitul anilor '90, au suferit efecte negative datorate inversării mişcărilor de capital. Mărimea inversării a fost fără precedent, fiind neclar mecanismul economico-financiar internaţional care a generat acest proces. 

Odată cu integrarea în economia globală a Chinei, Indiei, precum şi a altor state în curs de dezvoltare, sute de milioane de persoane vor căuta un loc de muncă:

- enorma forţă de muncă disponibilă va deveni mult mai atractivă, fiind deosebit de ieftină;

- competiţia dintre persoanele care alcătuiesc forţa de muncă va conduce la importante procese de reconversie şi recalificare profesională, precum şi la un fenomen de migraţie masiv;

- vor apărea puternice acţiuni pentru protecţia socială a acestei forţe de muncă în posibilele situaţii de recesiune economică şi de închidere a unor locuri de muncă;

- dezvoltarea tehnologică va conduce la crearea unui mare număr de locuri de muncă, în special în India.

Cu toată creşterea economică estimată pentru anul 2020, experţii consideră că va exista, în continuare, o mare pătură de oameni săraci. Pentru China, de exemplu, se estimează că, după anul 2020, vor fi necesari alţi 30 de ani pentru ca Produsul Intern Brut să atingă valoarea înregistrată în statele puternic industrializate în anul 2000. Studiile relevă că este posibil ca, în anul 2020, în China să existe o clasă de mijloc cu 40% mai mare decât în prezent, iar venitul pe cap de locuitor va ajunge la 60% din valoarea înregistrată în SUA. 

Se apreciază că în India clasa de mijloc este formată din circa 300 de milioane de persoane, care au un venit mediu cuprins între 2000-4000 de dolari/an. Un venit mediu anual de 3000 de dolari este considerat drept suficient pentru ca această clasă de mijloc să se dubleze până în anul 2020. 

Estimările Băncii Mondiale relevă faptul că locuitorii dintr-o serie de regiuni cum ar fi Bihar, Uttar Pradesh, Orissa (India), regiunea subsahariană din Africa şi dintr-o serie de state din Orientul Mijlociu şi America Latină vor continua să trăiască cu mai puţin de un dolar/zi. Aceste zone sunt cele mai expuse pentru a deveni teatrul acţiunilor de terorism şi de crimă organizată sau al răspândirii bolilor. Comunitatea internaţională este în faţa unei dileme legate de capacitatea de a susţine financiar acţiunile de rezolvare a acestor probleme.

Revoluţia tehnologică cunoaşte o tendinţă deosebit de accentuată în această perioadă, fenomenul neputând fi încetinit până în anul 2020. Aplicarea noilor tehnologii va conduce la schimbări dramatice la nivelul cunoştiinţelor umane, dar nu va deveni un beneficiu pentru toţi locuitorii planetei. Dintre principalele consecinţe ale revoluţiei tehnologice, experţii enumeră apariţia produselor medicale pentru creşterea calităţii vieţii, noile aplicaţii pentru obţinerea de apă potabilă, cele pentru implementarea comunicaţiilor wireless şi transferul de tehnologie, noile relaţionări comerciale, sociale şi politice. De asemenea, experţii consideră importantă multiplicarea convergenţei dintre tehnologii – a informaţiei, biologiei şi nanotehnologiei – care are ca efect revoluţionarea tuturor dimensiunilor vieţii.

                   Distanţa dintre «a avea» şi «a nu avea» tehnologie poate fi acoperită de globalizare, statele sărace având posibilitatea de a avea acces la aceasta şi de a implementa într-un interval de timp rezonabil. În acelaşi timp însă, trebuie subliniat că şi rămânerea în afara procesului de regionalizare are costurile ei. Pentru ţările în curs de dezvoltare se dovedeşte că relaţiile de tipul “sud-sud” nu pot fi un substitut la relaţiile lor cu ţările dezvoltate. Soluţia o reprezintă nu sustragerea de la diferite grupări de integrare, ci o mai atentă negociere a condiţiilor de participare la respectivele grupări, astfel încât atât avantajele cât şi costurile să fie repartizate în mod mai echitabil între parteneri.

Rapida dezvoltare tehnologică poate oferi statelor lumii şi un set de standarde de implementare care să cuprindă protecţia vieţii private, securitatea informaţiei şi respectarea dreptului de proprietate intelectuală. Statele lumii vor fi puse în faţa unor provocări în ceea ce priveşte supravegherea, controlul şi interzicerea unor tehnologii periculoase. De asemenea, aplicaţiile militare şi exportul de componente tehnologice de profil vor deveni mai greu de controlat. Problemele legate de modificările genetice ale alimentelor, protecţia datelor cu caracter personal, cercetarea materialelor biologice şi stocarea datelor biologice pot deveni un factor important în relaţiile de politică externă globală. 

Concluzii 

Concluzia experţilor americani este aceea că procesul de globalizare are o tendinţă ascendentă până în anul 2020, dar viitorul globalizării nu este stabilit, statele lumii putând să-şi planifice un anumit nivel de interconectare la sistemul global. 

China şi India se află într-o poziţie care le va permite să devină lideri în domeniul tehnologiei, statele sărace trebuind să investească în tehnologie mai ieftină pentru a limita, totuşi, decalajul existent la nivel mondial.

Pentru creşterea nivelului economic se va cheltui mai mult, în special datorită creşterii preţului petrolului. Totalul energiei consumate va creşte cu 50% în următoarele două decenii, comparativ cu perioada anilor 1980-2000. În acelaşi timp, regiunile bogate în petrol – Marea Caspică, Venezuela, Africa de vest, Orientul Mijlociu – sunt zone cu un ridicat risc economic şi politic, o predicţie a dezvoltării capacităţilor petroliere neputând fi făcută în acest moment.

Toate transformările tehnologice, de resurse naturale şi de forţă de muncă vor conduce la creşterea interdependenţei dintre statele lumii şi atingerea unui nou nivel al globalizării mondiale.   
Puncte de vedere ale experţilor europeni

Experţii europeni consideră că dezbaterile privind problematica globalizării pot conduce la concluzii false datorită faptului că societatea mileniului III este mult mai complexă decât pare în realitate. De asemenea, modelele pe care se bazează studiul globalizării sunt simplificate, neputând cuprinde adevărata dimensiune a proceselor care au loc în lume.

                   Globalizarea economică reflectă extinderea pieţei bunurilor şi serviciilor, a pieţei monetar-financiare şi a muncii dincolo de graniţele ţării. În aceste condiţii, statul naţional este considerat drept o entitate prea îngustă pentru asigurarea dezvoltării normale şi echilibrate. S-a argumentat faptul că există foarte multe nivele de conexiune între conceptul de naţional şi cel de global, acestea fiind definite de sistemele şi subsistemele socio-economice, fapt care conduce la imposibilitatea de a construi un singur nivel global. Există opinia că o întrerupere a nivelelor de conexiune poate genera la un şoc în funcţionarea sistemului, o instabilitate socio-culturală internă sau externă, fapt care poate conduce la o catastrofă globală. Un asemenea şoc poate muta un anumit nivel fie la un palier superior, fie la unul inferior, ceea ce poate determina restrângerea nivelelor de conexiune, indiferent dacă acestea sunt regionale sau subregionale. Reacţia sistemului se produce în sensul în care nivelul afectat este obligat să cedeze locul nivelului inferior neafectat, preluându-i şi funcţiile. În cazul unor şocuri cu caracter global, sistemul compartimentat încearcă să se comporte ca un tot unitar, pentru a nu fi afectate decât nivelele inferioare cum sunt cele subregionale.

Sunt posibile două surse pentru şocurile globale: instabilitatea socio-culturală şi catastrofele de mediu. Stabilitatea internă la nivel global este în strânsă corelaţie cu fapul că anumite societăţi nu sunt încă integrate în sistem - economia fiind în urma culturii în termenii integrării globale. Un real pericol este faptul că anumite culturi locale se închid şi se protejează, negăsind o identitate proprie în cultura globală. Mişcările antiglobalizare, adesea confundate cu cele antiamericane, conduc la apariţia fanatismului religios. Teroriştii fundamentalişti islamici reprezintă doar una dintre cauzele care pot declanşa şocuri ale sistemului global.

                   În al doilea rând, găsirea unei căi de conexiune cu mediul înconjurător este o provocare importantă, orice eşec fiind perceput ca un posibil şoc pentru sistem. Experţii consideră posibilă apariţia unui supersistem global - unul care să cuprindă ansamblul societăţilor şi întregul ecosistem, biosfera. Sistemul global biosocial va cuprinde o serie de mecanisme de feedback, multe dintre acestea fiind destul de îndepărtate pentru omenire pentru acest moment. Atât biosfera cât şi sistemul socio-cultural pot suporta o serie de şocuri mici şi de catastrofe imposibil de prezis în acest moment. O prăbuşire generală a sistemului socio-economic poate produce probleme de mediu, acest fapt fiind un punct de pornire în crearea de scenarii catastrofice.

A fost exprimată ideea că pentru Europa este ultima şansă pentru a deveni un actor global al sistemului socio-economic global. Europa are capacitatea de a realiza acest lucru datorită potenţialului uman deosebit de care dispune, tradiţiei istorice de a aplana tensiunile interculturale şi atitudinii sale pacifiste din ultimele decenii. Europa poate profita de această oportunitate, care depinde de capacitatea sa de a rezolva problemele structurale curente, pentru a crea o identitate europeană adevărată şi pentru a construi instituţii supranaţionale eficiente.

Începutul secolului XXI este marcat de câteva procese fundamentale de integrare ale sistemului socio-economic mondial. Internet-ul a devenit un adevărat sistem global, fiind utilizat de o mare parte a populaţiei mondiale. Sistemul de comerţ mondial cuprinde, cu câteva excepţii, toate statele globului. Activitatea economică a atins în anumite zone adevărate dimensiuni regionale (Europa, Asia de Est, America de Nord). Regionalizarea economică are loc odată cu cea socială şi culturală, migraţia populaţiei spre regiunile economice dezvoltate fiind un exemplu în acest sens.

În multe dintre sectoarele economice se regăsesc numeroase nivele organizaţionale. Piaţa financiară are dimensiuni globale, zonele care nu sunt implicate în aceasta fiind nesemnificative. Fluxul de capital circulă la nivel global, fenomenul prin care populaţia unei ţări investeşte în alte părţi ale lumii luând o amploare deosebită. Resursele energetice se împart, de asemenea, la nivel global, cazul petrolului fiind sugestiv în acest sens.

Astfel de funcţii care se manifestă explicit prin instituţii sau doar implicit, apar la toate nivelele de activitate. Ele se regăsesc la nivelul guvernelor naţionale, prin intermediul organizaţiilor supranaţionale şi subregionale cum ar fi agenţiile de monitorizare sau reţelele de distribuţie, prin organizaţiile regionale şi subregionale cum ar fi Uniunea Europeană, CEFTA
, ASEAN
, CEMN
 sau NAFTA
, prin structuri supraregionale şi subglobale cum sunt grupurile bancare care acţionează pentru armonizarea politicilor monetare sau companiile multinaţionale, până la organizaţiile globale care funcţionează sub conducerea ONU. 

Experţii europeni consideră că trebuie creată o nouă teorie care să explice emergenţa nivelelor organizaţionale ale societăţii. Teoria trebuie să cuprindă şi problema relaţionării dintre sistemul global socio-economic şi biosferă. Baza teoretică actuală este destul de săracă, doar modelele naţionale ale pieţei financiare putând fi folosite pentru o analiză a pieţei globale. Cu toate că există câteva teorii financiare, există destule fenomene care nu pot fi înţelese la nivel microeconomic, cum ar fi politica monetară sau inflaţia, ambele putând fi analizate doar la nivel global. Macroeconomia dezvoltată la nivel naţional asigură o suficientă stabilitate pentru sistemul socio-cultural, pentru că are la bază omogenitatea culturală a statului respectiv. 

În mod asemănător, relaţia dintre nivelul naţional, socio-economic şi ecosistemul corespunzător este diferită de cea care există la nivel global. Ecosistemul local poate absorbi şocurile globale care apar pe parcursul globalizării lui.

Europa se află la o intersecţie: poate fi o regiune cu puţine probleme structurale sau poate fi un lider al globalizării mondiale.

Regiunile dezvoltate din America de Nord, Asia de Est şi Europa au un număr relativ apropiat de locuitori, fiind caracterizate prin indicatori economici similari pentru capitalul uman. Acest capital, care caracterizează zona statelor din Uniunea Europeană după extindere, este la acelaşi nivel cu cel al regiunilor supradezvoltate de pe glob. Principala problemă a continentului european este reprezentată de capacitatea sa de absorbţie a potenţialului uman din zonele vecine (Ucraina, Rusia, Turcia, statele din nordul Africii), pentru a construi cea mai avansată economie de pe glob. 

Problemele care stau în faţa acestui succes se referă la limitările impuse de statele membre pentru utilizarea resurselor umane de mai sus şi la relaţia cu statele care au un serios deficit democratic. Integrarea unor noi state a generat probleme economice şi dificultăţi în activitatea instituţiilor europene. Este necesar un efort substanţial şi pentru reorganizarea economică a activităţii instituţiilor europene, fiind util şi sprijinul celorlalte state puternic industrializate de pe glob. De asemenea, politicienii europeni trebuie să depună eforturi pentru stabilirea unor oportunităţi la nivel continental şi asigurarea resurselor pentru atingerea propriilor interese. Transformarea politicii privind vecinii UE trebuie să implice asumarea interesului comun al statelor membre ale Uniunii Europene şi ale vecinilor acesteia. Democratizarea statelor din sudul şi estul Europei necesită un rol şi o politică active din partea UE, care trebuie să depăşească recunoaşterea intereselor naţionale ale statelor membre. 

                   Globalizarea face tot mai dificilă dezagregarea activităţilor economice productive din interiorul grupării de cele din afara ei. De aceea, integrarea regională poate genera numai avantaje pentru comunitatea integrativă a firmelor care operează în interiorul graniţelor proprii. Politicile sectoriale regionale adoptate trebuie să se armonizeze cu cele naţionale pentru a răspunde provocărilor ridicate de globalizare, concomitent cu nevoia de convergenţă între autorităţile naţionale şi regionale într-o economie care a devenit tot mai global dispersată. Potrivit experţilor europeni, aceste reguli, cel puţin în sfera politicilor comerciale, sunt clar conturate la scară globală, sub auspiciile Organizaţiei Mondiale a Comerţului.

O Europă puternică poate juca un rol crucial într-o societate globală care aşteaptă noi provocări. Opinia experţilor este aceea că istoria şi valorile europene pot aduce răspunsuri adecvate pentru noile provocări ale secolului XXI. În timp ce America de Nord este dominată de cultura anglo-saxonă iar Asia de Est încearcă încă o integrare regională, Europa a devenit deja o societate multiculturală. Ea învaţă să utilizeze diferenţierile culturale şi să folosească cooperarea pentru a tempera ostilitatea. Acest lucru nu reprezintă o sugestie europeană pentru rezolvarea situaţiilor de instabilitate. Dar continentul european are suficientă experienţă şi un potenţial economic deosebit care sunt importante pentru dezvoltarea unei societăţi globale.

În mod similar, experienţa europeană poate fi utilă în situaţii de catastrofe ale mediului. Experţii consideră că mediul înconjurător european este superior celui din America de Nord datorită poziţionării geografice, cât şi celui din Asia de Sud-Est. Europa poate fi candidatul ideal pentru postul de conducător al unei acţiuni globale efective, asumându-şi capacitatea de acţiune a instituţiilor sale şi legitimitatea, necesare cadrului de acţiune internaţională. Succesul economic şi noua politică externă europeană pot reprezenta atuurile Europei pentru asumarea rolului de lider al acţiunilor globale de reacţie. În caz contrar, în eventualitatea producerii unor şocuri globale care pot avea distribuţii geografice imprevizibile, este posibil ca lumea să îngheţe într-o structură în care cel mai înalt nivel organizaţional să fie unul regional. 

                   Experţii Grupului de la Lisabona atrag atenţia asupra faptului că procesele de globalizare economică sunt restrânse la nivelul câtorva state/regiuni - al unei triade -, din care cauză vorbim mai degrabă despre o triadizare. Aceasta înseamnă că procesele de integrare tehnologică, economică şi socio-culturală sunt mai intensive şi mai importante între cele mai bine dezvoltate trei regiuni ale lumii (Japonia şi ţările nou-industrializate din sudul şi sud-estul Asiei, Europa Occidentală şi Nordul Americii) decât procesele de integrare dintre aceste trei regiuni şi ţările mai puţin dezvoltate sau între ţările mai puţin dezvoltate. Acest concept a fost preluat şi de locuitorii acestor zone. Japonezii, nord-americanii şi europenii din vestul continentului gândesc că lumea "care contează" este lumea lor, fiind prezente argumente care susţin supremaţia culturală şi ştiinţifică, supremaţia tehnologică, hegemonia militară, bunăstarea economică şi, implicit, capacitatea de control şi organizare a economiei şi societăţii mondiale.

Concluzii

                   Ambele tendinţe, globalizarea şi regionalizarea, în acţiune concomitentă, au determinat o reţea relaţională tot mai elaborată care face să se atenueze, cel puţin economic, rolul graniţelor naţionale şi să fie tot mai dificilă stabilirea identităţii şi originii firmelor internaţionale. Această evoluţie alternativă, concomitentă sau complementară, a globalizării şi regionalizării a generat o economie mondială din ce în ce mai interdependentă. În acest cadru, doar simpla cooperare regională este privită de unii analişti ca o altă formă marginală şi neevoluată instituţional de regionalism, care constă din măsuri menite să combine infrastructuri, să perfecţioneze managementul resurselor umane sau să aibă, prioritar, mai mult obiective politice şi nu economice.

Concluzia experţilor este aceea că, modalitatea în care Europa receptează procesul de globalizare va influenţa şi acţiunea sa în acest sens. Dacă Europa reuşeşte să-şi consolideze instituţiile şi economia este posibil, cel puţin parţial, ca procesul mondial de globalizare să fie şi o creaţie a sa.

� "Mapping in the global future", sinteză realizată în cadrul proiectului "2020" de către experţi ai National Intelligence Council, decembrie 2004.


� "Globalization and regionalization", sinteză realizată sub coordonarea National Intelligence Council,  prezentată cu prilejul reuniunii de lucru "Europa în 2020", desfăşurată la Budapesta, în perioada 28-30 aprilie 2004.   


� Zona Central Europeană de Liber Schimb (Polonia, Cehia, Ungaria, Slovacia, România, Slovenia).


� Asociaţia Statelor din Sud-Estul Asiei.


� Cooperarea Economică a Mării Negre sau Iniţiativa Central-Europeană.


� Acordul Nord-American pentru Comerţ Liber.

